हरियाणा में कोरोना वायरस के 2,688 नए मामले और 27 मौतें दर्ज की गई
हरियाणा में शुक्रवार को कोरोना वायरस के 2,688 नए मामले और 27 मौतें दर्ज की गई है। इसके साथ ही 2,115 लोगों को भी डिस्चार्ज किया गया है।
चंडीगढ़: हरियाणा में शुक्रवार को कोरोना वायरस के 2,688 नए मामले और 27 मौतें दर्ज की गई है। इसके साथ ही 2,115 लोगों को भी डिस्चार्ज किया गया है। इन आंकड़ों के बाद राज्य में 19,413 सक्रिय मामलों, 1,74,380 रिकवरी और 2,006 मौतों सहित संक्रमितों की कुल संख्या 1,95,799 हो गई हैं। राज्य स्वास्थ्य विभाग ने इसकी जानकारी दी है। वही अगर देश में उपचारधीन रोगियों की बात करें तो केन्द्रीय स्वास्थ्य मंत्रालय ने शुक्रवार को कहा कि भारत में कोविड-19 उपचाराधीन रोगियों की संख्या लगातार तीसरे दिन पांच लाख से कम रही।देश में फिलहाल 4,84,547 लोग वायरस से संक्रमित हैं, जो अब तक संक्रमित पाए गए लोगों की कुल संख्या के 5.55 प्रतिशत हैं। मंत्रालय ने कहा कि नए रोगियों के मुकाबले अधिक लोगों के ठीक होने के चलते ऐसा संभव हो पाया है। 24 घंटे के दौरान संक्रमण के 44,879 मामले सामने आए हैं जबकि इतनी ही समयावधि में 49,079 लोग संक्रमण मुक्त हुए हैं। देश में नए मामलों के मुकाबले अधिक लोगों के ठीक होने का दौर जारी है। मंत्रालय ने कहा कि आज 41वें दिन ठीक होने वाले रोगियों की संख्या नए रोगियों की संख्या से अधिक रही। मंत्रालय ने कहा कि देश में अब तक संक्रमण से उबरने वाले लोगों की संख्या बढ़कर 81,15,580 हो गई है। इस लिहाज से भारत में संक्रमण से ठीक होने की दर फिलहाल 92.97 प्रतिशत है। मंत्रालय के अनुसार, ''ठीक हो चुके लोगों और अभी भी संक्रमित लोगों की संख्या में अंतर लगातर बढ़ता जा रहा और फिलहाल यह अंतर 76,31,033 है।'' मंत्रालय ने कहा कि बीते एक दिन में जितने लोग कोरोना वायरस मुक्त हुए हैं, उनमें से 77.83 प्रतिशत लोग 10 राज्यों और केन्द्र शासित प्रदेशों से हैं। महाराष्ट्र में एक दिन में सबसे अधिक 7,809 लोग संक्रमण से मुक्त हुए हैं, जिसके बाद राज्य में ठीक हो चुके लोगों की कुल संख्या 16,05,064 हो गई। मंत्रालय ने कहा कि संक्रमण के जितने नए मामले सामने आए हैं, उनमें से 76.25 प्रतिशत मामले 10 राज्यों और केन्द्र शासित प्रदेशों से सामने आए हैं। बीते 24 घंटे में दिल्ली में संक्रमण के सबसे अधिक 7,053 मामले सामने आए हैं। केरल में 5,537 और महाराष्ट्र में 5,537 नए मामले सामने आए हैं। मंत्रालय ने कहा कि 24 घंटे के दौरान 567 रोगियों की मौत हुई है, जिनमें से करीब 80 प्रतिशत (79.34 प्रतिशत) मौतें दस राज्यों और केन्द्र शासित प्रदेशों में हुई है। महाराष्ट्र में सबसे अधिक 122 यानी 22.3 प्रतिशत लोगों की मौत हुई है। दिल्ली में 104 जबकि पश्चिम बंगाल में 54 रोगियों की जान चली गई है।